Лъэпкъ зэхущытыкIэхэм зезыгъэужь
КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министерствэм къыщызэщIакъуэжащ «Маяки дружбы. Башни Кавказа» зыфIаща щIалэгъуалэ щэнхабзэ-тхыдэ Iуэхум кърикIуахэр.

Проектыр къызэригъэпэщащ Лъэпкъ IуэхухэмкIэ федеральнэ агентствэм, «Маяки дружбы» урысей зэщIэхъееныгъэм хэт волонтёрхэр щIыгъуу. ШыщхьэуIум и 6-м къыщыщIэдзауэ 11 пщIондэ Къэбэрдей-Балъкъэрым щекIуэкIа а Iуэхур зытещIыхьауэ щытар Урысейм щыпсэу лъэпкъхэм я зэпыщIэныгъэр егъэфIэкIуэнымрэ щIалэгъуалэр я щэнхабзэмрэ тхыдэ щIэинхэмрэ хэгъэгъуэзэнымрэщ.
Абы хэтахэр гуп зыбжанэу гуэшауэ щытащ. Ахэр жылагъуэ Iуэхухэм, щIыуэпсыр зэрахъумэ лэжьыгъэхэм хэтащ, КъБР-м и Лъэпкъ музейм щыIащ икIи Хэку зауэшхуэм и зэманым Кавказым щхьэкIэ екIуэкIа зэхэуэхэм теухуа Iуэхугъуэ куэд зэрагъэщIащ. ЩIалэгъуалэм махуэ къэс ялъэгъуам, щIэуэ къащIам теухуа тхыгъэхэр иратхащ я электроннэ дневникхэм.
КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министр КIурашын Анзор жиIащ Iуэхур къызэзыгъэпэщахэм я гъусэу проектыр Къэбэрдей-Балъкъэрым зэрыщагъэзэщIэну щIыкIэм зэрелэжьар икIи абы Москва къалэм, Дагъыстэн, Къэбэрдей-Балъкъэр, Къэрэшей-Шэрджэс республикэхэм щыщу цIыху 17 зэрыхэтар.
- Мыпхуэдэ Iуэхухэр щхьэпэщ жылагъуэм къахузэбгъэпэщыну. Абыхэм я фIыгъэкIэ нэгъуэщI щIыналъэхэм щыщхэр зэроцIыху, зым и щэнхабзэм адрейр щегъэгъуазэ. Къыхэзгъэщыну сыхуейт, ди республикэ унафэщIхэм гулъытэшхуэ зэрыхуащIыр лъэпкъ зэмылIэужьыгъуэхэм щыщхэм я зэгурыIуэныгъэм теухуа мыпхуэдэ Iуэхухэр егъэкIуэкIыным, - къыхигъэщащ министрым.

БАГЪЭТЫР Луизэ.
